SF'eren Paul Rode Andersen har siddet for bordenden i Børne- & Ungdomsudvalget i Frederikshavn Kommune i 20 år, men nu er det slut. I morgen træder SF'eren tilbage, og udvalget skal finde ny formand.

Paul Rode Andersen har siddet i byrådet i Frederikshavn Kommune i 24 år, og han har været en markant frontfigur for SF. Ved det seneste kommunalvalg var Paul Rode Andersen en af SF's hovedmænd bag den overraskende alliance med Venstre, som betød, at partiet brød med Socialdemokraterne og i stedet pegede på Venstres Lars Møller som borgmester. Paul Rode Andersen har for længst meddelt, at han ikke genopstiller til efterårets kommunalvalg. I stedet er Christina Lykke partiets spidskandidat ved valget, og Paul Rode Andersen peger også på Christina Lykke som ny formand for Børne- & Ungdomsudvalget. Det er dog udvalgets medlemmer, som skal vælge den nye formand. Det sker på et møde mandag.